CELEX: 
Language: el
Date: 2021-04-21 00:00:00
Title: ΚΑΤ’ ΕΞΟΥΣΙΟΔΟΤΗΣΗ ΟΔΗΓΙΑ (EE) .../… ΤΗΣ ΕΠΙΤΡΟΠΗΣ για την τροποποίηση της οδηγίας 2010/43/ΕΕ όσον αφορά τους κινδύνους βιωσιμότητας και τους παράγοντες βιωσιμότητας που πρέπει να λαμβάνονται υπόψη για τους οργανισμούς συλλογικών επενδύσεων σε κινητές αξίες (ΟΣΕΚΑ)

ΑΙΤΙΟΛΟΓΙΚΗ ΕΚΘΕΣΗ
            
            
               1.ΠΛΑΙΣΙΟ ΤΗΣ ΚΑΤ’ ΕΞΟΥΣΙΟΔΟΤΗΣΗ ΠΡΑΞΗΣ
            
            
               Η παρούσα οδηγία εντάσσεται σε μια ευρύτερη πρωτοβουλία της Επιτροπής για τη βιώσιμη ανάπτυξη. Θέτει τα θεμέλια για ένα πλαίσιο της ΕΕ στο οποίο οι παράμετροι βιωσιμότητας βρίσκονται στο επίκεντρο του χρηματοπιστωτικού συστήματος για τη στήριξη του μετασχηματισμού της ευρωπαϊκής οικονομίας σε ένα πιο οικολογικό, ανθεκτικό και κυκλικό σύστημα, σύμφωνα με τους στόχους της Ευρωπαϊκής Πράσινης Συμφωνίας
                  1
               .
            
            
               Μετά την έγκριση της συμφωνίας του Παρισιού του 2016 για την κλιματική αλλαγή και των Στόχων Βιώσιμης Ανάπτυξης (ΣΒΑ) της Ατζέντας των Ηνωμένων Εθνών για το 2030, η Επιτροπή ανακοίνωσε, στο σχέδιο δράσης «Χρηματοδότηση της αειφόρου ανάπτυξης»
                  2
                την πρόθεσή της για αποσαφήνιση της ενσωμάτωσης της βιωσιμότητας στα αποκαλούμενα «καθήκοντα καταπιστευματοδόχου» στην τομεακή νομοθεσία. Η ανακοίνωση για την Ευρωπαϊκή Πράσινη Συμφωνία επιβεβαιώνει ότι απαιτούνται μακροπρόθεσμα μηνύματα που να κατευθύνουν τις χρηματοδοτικές ροές και τις ροές κεφαλαίου προς τις πράσινες επενδύσεις ώστε να αποφεύγονται τα μη αξιοποιήσιμα στοιχεία ενεργητικού. Η κατ’ εξουσιοδότηση οδηγία θα συμβάλει στην επίτευξη αυτού του ειδικού στόχου.
            
            
               Η οδηγία 2010/43/ΕΕ της Επιτροπής
                  3
                εφαρμόζει την οδηγία 2009/65/ΕΚ
                  4
                διευκρινίζοντας, μεταξύ άλλων, τις οργανωτικές απαιτήσεις, τον εντοπισμό κατηγοριών σύγκρουσης συμφερόντων, την άσκηση επιχειρηματικής δραστηριότητας και τη διαχείριση κινδύνου για τις εταιρείες διαχείρισης των ΟΣΕΚΑ. Η παρούσα οδηγία τροποποιεί την οδηγία 2010/43/ΕΕ. Διευκρινίζει τις απαιτήσεις για τις εταιρείες διαχείρισης όσον αφορά την ενσωμάτωση κινδύνων βιωσιμότητας και ζητημάτων βιωσιμότητας. 
            
            
               Η παρούσα οδηγία βασίζεται σε τελική έκθεση
                  5
                της Ευρωπαϊκής Αρχής Κινητών Αξιών και Αγορών (ESMA) περί τεχνικών συμβουλών. Το συμπέρασμα των τεχνικών συμβουλών είναι ότι απαιτούνται περαιτέρω διευκρινίσεις όσον αφορά την ενσωμάτωση κινδύνων βιωσιμότητας και παραγόντων βιωσιμότητας στην οδηγία 2010/43/ΕΕ, εντοπίζονται δε συγκεκριμένες σχετικές διατάξεις. 
            
            
               Η παρούσα οδηγία διευκρινίζει την ισχύουσα υποχρέωση των οργανισμών συλλογικών επενδύσεων σε κινητές αξίες (ΟΣΕΚΑ) να ενσωματώνουν κινδύνους βιωσιμότητας. Η διευκρίνιση αυτή δεν περιλαμβάνει κατάταξη μεταξύ των διαφόρων κινδύνων. Αποσαφηνίζει επίσης ορισμένες από τις επιπτώσεις του κανονισμού περί γνωστοποιήσεων αειφορίας στον τομέα των χρηματοπιστωτικών υπηρεσιών, και συγκεκριμένα την περίπτωση εταιρειών διαχείρισης των ΟΣΕΚΑ που γνωστοποιούν πληροφορίες σχετικά με τη συνεκτίμηση των δυσμενών επιπτώσεων στη βιωσιμότητα.
            
            
               Η παρούσα οδηγία, και άλλες τομεακές κατ’ εξουσιοδότηση πράξεις που προσαρμόζουν τους κανόνες για τα καθήκοντα καταπιστευματοδόχου και τις δοκιμές καταλληλότητας, ενισχύουν περαιτέρω τον κανονισμό περί γνωστοποιήσεων αειφορίας στον τομέα των χρηματοπιστωτικών υπηρεσιών
                  6
               , τον κανονισμό σχετικά με τους ενωσιακούς δείκτες αναφοράς για την κλιματική μετάβαση και τους ευθυγραμμισμένους με τη συμφωνία του Παρισιού ενωσιακούς δείκτες αναφοράς καθώς και τις γνωστοποιήσεις σχετικά με την αειφορία για τους ενωσιακούς δείκτες
                  7
                και τον κανονισμό σχετικά με το ενωσιακό σύστημα ταξινόμησης των βιώσιμων δραστηριοτήτων
                  8
               . Οι κανόνες αυτοί ενσωματώνουν παραμέτρους βιωσιμότητας στις διαδικασίες επενδύσεων, παροχής συμβουλών και δημοσιοποίησης με συνεπή τρόπο σε όλους τους τομείς. Θέτουν περιβαλλοντικές, κοινωνικές και σχετικές με τη διακυβέρνηση παραμέτρους (βιωσιμότητας) στο επίκεντρο του χρηματοπιστωτικού συστήματος, συμβάλλοντας ώστε να μετατραπεί η οικονομία της Ευρώπης σε ένα πιο πράσινο, πιο ανθεκτικό, αποδοτικό ως προς τη χρήση των πόρων και κυκλικό σύστημα με χαμηλές εκπομπές διοξειδίου του άνθρακα.
            
            
               2.ΔΙΑΒΟΥΛΕΥΣΕΙΣ ΠΡΙΝ ΑΠΟ ΤΗΝ ΕΚΔΟΣΗ ΤΗΣ ΠΡΑΞΗΣ
            
            
               Στις 24 Ιουλίου 2018, η Επιτροπή ζήτησε από την ESMA να εκδώσει τεχνικές συμβουλές σχετικά με πιθανές τροποποιήσεις των κατ’ εξουσιοδότηση πράξεων που πρόκειται να εγκριθούν στο πλαίσιο της οδηγίας 2009/65/ΕΚ, όσον αφορά την ενσωμάτωση των κινδύνων βιωσιμότητας και των παραγόντων βιωσιμότητας.
            
            
               Η ESMA δημοσίευσε την τελική της έκθεση σχετικά με την παροχή τεχνικών συμβουλών προς την Επιτροπή στις 30 Απριλίου 2019. Στις συμβουλές ελήφθησαν υπόψη οι απόψεις τις οποίες εξέφρασαν τα ενδιαφερόμενα μέρη κατά τη διάρκεια της δημόσιας διαβούλευσης που διεξήχθη στο διάστημα μεταξύ της 19ης Δεκεμβρίου 2018 και της 19ης Φεβρουαρίου 2019. Περιλαμβάνουν ανάλυση κόστους-οφέλους. Επιπλέον, η ESMA διενήργησε ανοιχτή δημόσια ακρόαση στις 4 Φεβρουαρίου 2019 ώστε να συγκεντρώσει επιπλέον παρατηρήσεις. Ζητήθηκε επίσης η γνώμη της ομάδας συμφεροντούχων κινητών αξιών και αγορών της ESMA.
            
            
               Στις 22 Νοεμβρίου 2019 οι υπηρεσίες της Επιτροπής κίνησαν τη διαδικασία διαβούλευσης με τα κράτη μέλη, ενώ επίσης ζητήθηκε δεόντως η γνώμη της ομάδας εμπειρογνωμόνων της ευρωπαϊκής επιτροπής κινητών αξιών.
            
            
               Σύμφωνα με τις αρχές για τη βελτίωση της νομοθεσίας, το σχέδιο πρότασης δημοσιεύτηκε προς διαβούλευση από τις 8 Ιουνίου 2020 έως τις 6 Ιουλίου 2020. Αφού ελήφθησαν δεόντως υπόψη οι παρατηρήσεις, έγιναν περαιτέρω τροποποιήσεις στο κείμενο της αιτιολογικής έκθεσης. 
            
            
               3.ΝΟΜΙΚΑ ΣΤΟΙΧΕΙΑ ΤΗΣ ΚΑΤ’ ΕΞΟΥΣΙΟΔΟΤΗΣΗ ΠΡΑΞΗΣ
            
            
               Η νομική βάση της παρούσας οδηγίας ορίζεται στα άρθρα 12 παράγραφος 3, 14 παράγραφος 2 και 51 παράγραφος 4 της οδηγίας 2009/65/ΕΚ. 
            
            
               Η οδηγία καλύπτει τις εξής τροποποιήσεις της οδηγίας 2010/43/ΕΕ:
            
            
               Το άρθρο 1 παράγραφος 1 προβλέπει ορισμό των «κινδύνων βιωσιμότητας» ο οποίος ευθυγραμμίζεται με τον ορισμό των «κινδύνων βιωσιμότητας» στον κανονισμό (ΕΕ) 2019/2088 άρθρο 2 σημείο 22).
            
            
               Το άρθρο 1 παράγραφος 2 προσθέτει, στο άρθρο 4 παράγραφος 1 πρώτο εδάφιο της οδηγίας 2010/43/ΕΕ σχετικά με τις γενικές απαιτήσεις για τις διαδικασίες και την οργάνωση, την υποχρέωση που επιβάλλεται σε εταιρείες διαχείρισης να λαμβάνουν υπόψη κινδύνους βιωσιμότητας.
            
            
               Το άρθρο 1 παράγραφος 3, που τροποποιεί το άρθρο 5 της οδηγίας 2010/43/ΕΕ, απαιτεί από τις εταιρείες διαχείρισης να διατηρούν τους πόρους και την εμπειρογνωμοσύνη που απαιτούνται για την αποτελεσματική ενσωμάτωση κινδύνων βιωσιμότητας.
            
         
         
            
               Το άρθρο 1 παράγραφος 4 ορίζει ότι οι εταιρείες επενδύσεων ενσωματώνουν κινδύνους βιωσιμότητας, λαμβάνοντας υπόψη την αρχή της αναλογικότητας.
            
            
               Το άρθρο 1 παράγραφος 5 διασφαλίζει ότι τα ανώτερα διοικητικά στελέχη της εταιρείας διαχείρισης είναι υπεύθυνα για την ενσωμάτωση των κινδύνων βιωσιμότητας.
            
            
               Το άρθρο 1 παράγραφος 6 ορίζει ότι ο προσδιορισμός των συγκρούσεων συμφερόντων πρέπει επίσης να περιλαμβάνει τα είδη σύγκρουσης που μπορεί να προκύψουν ως αποτέλεσμα της ενσωμάτωσης κινδύνων βιωσιμότητας.
            
            
               Το άρθρο 1 παράγραφος 7 περιλαμβάνει τη συνεκτίμηση κινδύνων βιωσιμότητας, είτε από ποιοτική είτε από ποσοτική άποψη, στις κατά το άρθρο 23 της οδηγίας 2010/43/ΕΕ απαιτήσεις δέουσας επιμέλειας. Όταν οι εταιρείες διαχείρισης ή, κατά περίπτωση, οι εταιρείες επενδύσεων, λαμβάνουν υπόψη τις κύριες δυσμενείς επιπτώσεις των επενδυτικών αποφάσεων στους παράγοντες βιωσιμότητας, πρέπει να τις λαμβάνουν υπόψη και όσον αφορά τις απαιτήσεις δέουσας επιμέλειας. 
            
            
               Το άρθρο 1 παράγραφος 8 διευκρινίζει ότι η πολιτική διαχείρισης κινδύνων σύμφωνα με το άρθρο 38 της οδηγίας 2010/43/ΕΕ πρέπει επίσης να λαμβάνει υπόψη την έκθεση των ΟΣΕΚΑ σε κινδύνους βιωσιμότητας.
            
            
               ΚΑΤ’ ΕΞΟΥΣΙΟΔΟΤΗΣΗ ΟΔΗΓΙΑ (EE) .../… ΤΗΣ ΕΠΙΤΡΟΠΗΣ
            
            
               της 21.4.2021
            
            
               για την τροποποίηση της οδηγίας 2010/43/ΕΕ όσον αφορά τους κινδύνους βιωσιμότητας και τους παράγοντες βιωσιμότητας που πρέπει να λαμβάνονται υπόψη για τους οργανισμούς συλλογικών επενδύσεων σε κινητές αξίες (ΟΣΕΚΑ)
            
            
               (Κείμενο που παρουσιάζει ενδιαφέρον για τον ΕΟΧ)
            
            
               Η ΕΥΡΩΠΑΪΚΗ ΕΠΙΤΡΟΠΗ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης,
            
            
               Έχοντας υπόψη την οδηγία 2009/65/ΕΚ του Ευρωπαϊκού Κοινοβουλίου και του Συμβουλίου, της 13ης Ιουλίου 2009, για τον συντονισμό των νομοθετικών, κανονιστικών και διοικητικών διατάξεων σχετικά με ορισμένους οργανισμούς συλλογικών επενδύσεων σε κινητές αξίες (ΟΣΕΚΑ)
                  9
               , και ιδίως το άρθρο 12 παράγραφος 3, το άρθρο 14 παράγραφος 2 και το άρθρο 51 παράγραφος 4,
            
            
               Εκτιμώντας τα ακόλουθα:
            
            
               (1)Η μετάβαση σε μια πιο βιώσιμη, αποδοτική ως προς τη χρήση των πόρων και κυκλική οικονομία χαμηλών ανθρακούχων εκπομπών, σύμφωνα με τους Στόχους Βιώσιμης Ανάπτυξης, είναι καίριας σημασίας ώστε να διασφαλιστεί η μακροπρόθεσμη ανταγωνιστικότητα της οικονομίας της Ένωσης. Το 2016 η Ένωση συνήψε τη συμφωνία του Παρισιού
                  10
               . Το άρθρο 2 παράγραφος 1 στοιχείο γ) της Συμφωνίας του Παρισιού θέτει ως στόχο την ενίσχυση της αντιμετώπισης της κλιματικής αλλαγής, μεταξύ άλλων, με το να καθιστά τις χρηματοδοτικές ροές συμβατές με την πορεία προς την επίτευξη χαμηλών εκπομπών αερίων του θερμοκηπίου και την ανθεκτική στις κλιματικές μεταβολές ανάπτυξη.
            
            
               (2)Αναγνωρίζοντας την πρόκληση αυτή, η Επιτροπή παρουσίασε την Ευρωπαϊκή Πράσινη Συμφωνία
                  11
                τον Δεκέμβριο του 2019. Η Πράσινη Συμφωνία συνιστά μια νέα αναπτυξιακή στρατηγική που αποσκοπεί στον μετασχηματισμό της Ένωσης σε μια δίκαιη και ευημερούσα κοινωνία με οικονομία σύγχρονη, ανταγωνιστική και αποδοτική ως προς τη χρήση των πόρων, στην οποία από το 2050 και μετά, θα έχουν μηδενιστεί οι καθαρές εκπομπές αερίων θερμοκηπίου και στην οποία η οικονομική ανάπτυξη θα έχει αποσυνδεθεί από τη χρήση των πόρων. Ο στόχος αυτός απαιτεί να δίδονται σαφή μηνύματα στους επενδυτές όσον αφορά τις επενδύσεις τους, προς αποφυγή μη αξιοποιήσιμων στοιχείων ενεργητικού και αύξηση της βιώσιμης χρηματοδότησης.
            
            
               (3)Τον Μάρτιο του 2018, η Επιτροπή δημοσίευσε σχέδιο δράσης με τίτλο «Χρηματοδότηση της αειφόρου ανάπτυξης»
                  12
                για τη χάραξη μιας φιλόδοξης και ολοκληρωμένης στρατηγικής για τη βιώσιμη χρηματοδότηση. Ένας από τους στόχους που καθορίζονται στο σχέδιο δράσης είναι ο αναπροσανατολισμός των ροών κεφαλαίων προς βιώσιμες επενδύσεις προκειμένου να επιτευχθεί βιώσιμη και χωρίς αποκλεισμούς ανάπτυξη. Η εκτίμηση επιπτώσεων στην οποία στηρίζονται οι μεταγενέστερες νομοθετικές πρωτοβουλίες που δημοσιοποιήθηκαν τον Μάιο του 2018
                  13
                κατέδειξε την ανάγκη να διευκρινιστεί ότι οι εταιρείες διαχείρισης, στο πλαίσιο των υποχρεώσεών τους έναντι των επενδυτών, θα πρέπει να λαμβάνουν υπόψη παράγοντες βιωσιμότητας. Οι εταιρείες διαχείρισης, συνεπώς, θα πρέπει να αξιολογούν συνεχώς, όχι μόνον όλους τους σχετικούς χρηματοοικονομικούς κινδύνους, αλλά και όλους τους σχετικούς κινδύνους βιωσιμότητας, κατά τα οριζόμενα στον κανονισμό (ΕΕ) 2019/2088, οι οποίοι, όταν ανακύπτουν, ενδέχεται να έχουν σημαντικό αρνητικό αντίκτυπο στην αξία μιας επένδυσης. Η οδηγία 2010/43/ΕΕ της Επιτροπής
                  14
                δεν αναφέρεται ρητά σε κινδύνους βιωσιμότητας. Για τον λόγο αυτό και για να εξασφαλιστεί η ορθή εφαρμογή και τήρηση των εσωτερικών διαδικασιών και των οργανωτικών ρυθμίσεων, είναι αναγκαίο να αποσαφηνιστεί ότι οι διαδικασίες, τα συστήματα και οι εσωτερικοί έλεγχοι των εταιρειών διαχείρισης αποτυπώνουν τους κινδύνους βιωσιμότητας και ότι απαιτούνται τεχνικοί πόροι και εμπειρογνωμοσύνη για την ανάλυση των εν λόγω κινδύνων.
            
            
               (4)Προκειμένου να αποφευχθούν οι άνισοι όροι ανταγωνισμού για τις εταιρείες διαχείρισης, και τις εταιρείες επενδύσεων που δεν έχουν ορίσει εταιρεία διαχείρισης, και για να αποφευχθεί ο σχετικός κατακερματισμός, η ασυνέπεια και η έλλειψη προβλεψιμότητας όσον αφορά τη λειτουργία της εσωτερικής αγοράς, οι κανόνες σχετικά με την ενσωμάτωση των κινδύνων βιωσιμότητας θα πρέπει να ισχύουν και για τις εταιρείες επενδύσεων, λαμβάνοντας υπόψη την αρχή της αναλογικότητας.
            
            
               (5)Προκειμένου να διατηρηθούν υψηλά πρότυπα προστασίας των επενδυτών, οι εταιρείες διαχείρισης θα πρέπει, όταν προσδιορίζουν τα είδη σύγκρουσης συμφερόντων των οποίων η ύπαρξη ενδέχεται να βλάψει τα συμφέροντα ενός ΟΣΕΚΑ, να περιλαμβάνουν και τις συγκρούσεις συμφερόντων που ενδέχεται να προκύψουν ως αποτέλεσμα της ενσωμάτωσης κινδύνων βιωσιμότητας, στις διαδικασίες, τα συστήματα και τους εσωτερικούς ελέγχους τους. Σε αυτές μπορούν να συγκαταλέγονται συγκρούσεις συμφερόντων που πηγάζουν από αμοιβές ή προσωπικές συναλλαγές του προσωπικού, συγκρούσεις που μπορεί να οδηγήσουν σε ψευδεπίγραφη οικολογική ταυτότητα, καταχρηστική πώληση ή ανακριβή παρουσίαση επενδυτικών στρατηγικών και συγκρούσεις μεταξύ διαφόρων ΟΣΕΚΑ τους οποίους διαχειρίζεται η ίδια εταιρεία διαχείρισης.
            
            
               (6)Δυνάμει του κανονισμού (ΕΕ) 2019/2088, οι εταιρείες διαχείρισης ή επενδύσεων που, είτε εθελοντικά είτε υποχρεωτικά, λαμβάνουν υπόψη τις κύριες δυσμενείς επιπτώσεις των επενδυτικών αποφάσεων στους παράγοντες βιωσιμότητας, υποχρεούνται να δημοσιοποιούν τον τρόπο με τον οποίο οι πολιτικές δέουσας επιμέλειας που εφαρμόζουν λαμβάνουν υπόψη τις εν λόγω κύριες δυσμενείς επιπτώσεις. Για λόγους συνοχής μεταξύ του κανονισμού (ΕΕ) 2019/2088 και της οδηγίας 2010/43/ΕΕ, η εν λόγω υποχρέωση θα πρέπει να αποτυπώνεται στην οδηγία 2010/43/ΕΕ.
            
            
               (7)Συνεπώς, η οδηγία 2010/43/ΕΕ θα πρέπει να τροποποιηθεί αναλόγως,
            
         
         
            
               ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:
            
            
               Άρθρο 1
            
            
               Τροποποιήσεις της οδηγίας 2010/43/ΕΕ
            
            
               Η οδηγία 2010/43/ΕΕ τροποποιείται ως εξής:
            
            
               1)Στο άρθρο 3, προστίθενται τα ακόλουθα σημεία 11 και 12:
            
            
               «11)
                     ως “κίνδυνος βιωσιμότητας” νοείται ο κίνδυνος βιωσιμότητας κατά τα οριζόμενα στο άρθρο 2 σημείο 22) του κανονισμού (ΕΕ) 2019/2088 του Ευρωπαϊκού Κοινοβουλίου και του Συμβουλίου*·
            
            
               12)
                     ως “παράγοντες βιωσιμότητας” νοούνται οι παράγοντες αειφορίας κατά τα οριζόμενα στο άρθρο 2 σημείο 24) του κανονισμού (ΕΕ) 2019/2088.
            
            
               _________________________________________________________________________
            
            
               *
                     Κανονισμός (ΕΕ) 2019/2088 του Ευρωπαϊκού Κοινοβουλίου και του Συμβουλίου, της 27ης Νοεμβρίου 2019, περί γνωστοποιήσεων αειφορίας στον τομέα των χρηματοπιστωτικών υπηρεσιών (ΕΕ L 317 της 9.12.2019, σ. 1).»·
            
            
               2)Στο άρθρο 4 παράγραφος 1, προστίθεται το εξής εδάφιο:
            
            
               «Τα κράτη μέλη μεριμνούν ώστε οι εταιρείες διαχείρισης να λαμβάνουν υπόψη κινδύνους βιωσιμότητας, όταν συμμορφώνονται με τις απαιτήσεις που ορίζονται στο πρώτο εδάφιο.»·
            
            
               3)Στο άρθρο 5, προστίθεται η ακόλουθη παράγραφος 5:
            
            
               «5.
                     Για τους σκοπούς που ορίζονται στις παραγράφους 1, 2 και 3, τα κράτη μέλη διασφαλίζουν ότι οι εταιρείες διαχείρισης διατηρούν τους πόρους και την εμπειρογνωμοσύνη που απαιτούνται για την αποτελεσματική ενσωμάτωση κινδύνων βιωσιμότητας.»·
            
            
               4)Παρεμβάλλεται το ακόλουθο άρθρο 5α:
            
            
               «Άρθρο 5α
            
            
               Υποχρέωση των εταιρειών επενδύσεων να ενσωματώνουν κινδύνους βιωσιμότητας στη διαχείριση των ΟΣΕΚΑ
            
            
               Τα κράτη μέλη διασφαλίζουν ότι οι εταιρείες επενδύσεων ενσωματώνουν κινδύνους βιωσιμότητας στη διαχείριση των ΟΣΕΚΑ, λαμβάνοντας υπόψη τη φύση, την κλίμακα και την πολυπλοκότητα των δραστηριοτήτων των εταιρειών επενδύσεων.»·
            
            
               5)Στο άρθρο 9 παράγραφος 2, προστίθεται το ακόλουθο στοιχείο ζ):
            
            
               «ζ)
                     είναι υπεύθυνα για την ενσωμάτωση κινδύνων βιωσιμότητας στις δραστηριότητες που αναφέρονται στα στοιχεία α) έως στ).»·
            
            
               6)Στο άρθρο 17, προστίθεται η ακόλουθη παράγραφος 3:
            
         
         
            
               «3.
                     Τα κράτη μέλη διασφαλίζουν ότι, όταν οι εταιρείες διαχείρισης προσδιορίζουν τα είδη σύγκρουσης συμφερόντων των οποίων η ύπαρξη ενδέχεται να βλάψει τα συμφέροντα ενός ΟΣΕΚΑ, οι εν λόγω εταιρείες διαχείρισης περιλαμβάνουν τα είδη σύγκρουσης συμφερόντων εκείνα, που ενδέχεται να προκύψουν ως αποτέλεσμα της ενσωμάτωσης κινδύνων βιωσιμότητας, στις διαδικασίες, τα συστήματα και τους εσωτερικούς ελέγχους τους.»·
            
            
               7)Στο άρθρο 23, προστίθενται οι ακόλουθες παράγραφοι 5 και 6:
            
            
               «5.
                     Τα κράτη μέλη απαιτούν από τις εταιρείες διαχείρισης, όταν συμμορφώνονται με τις απαιτήσεις που ορίζονται στις παραγράφους 1 έως 4, να λαμβάνουν υπόψη κινδύνους βιωσιμότητας.
            
            
               6.
                     Τα κράτη μέλη διασφαλίζουν ότι, όταν οι εταιρείες διαχείρισης ή, κατά περίπτωση, οι εταιρείες επενδύσεων, λαμβάνουν υπόψη τις κύριες δυσμενείς επιπτώσεις των επενδυτικών αποφάσεων στους παράγοντες αειφορίας, όπως περιγράφεται στο άρθρο 4 παράγραφος 1 στοιχείο α) του κανονισμού (ΕΕ) 2019/2088, ή όπως απαιτείται από το άρθρο 4 παράγραφος 3 ή παράγραφος 4 του εν λόγω κανονισμού, οι εν λόγω εταιρείες διαχείρισης ή εταιρείες επενδύσεων λαμβάνουν υπόψη τις εν λόγω κύριες δυσμενείς επιπτώσεις όταν συμμορφώνονται με τις απαιτήσεις που ορίζονται στις παραγράφους 1 έως 4 του παρόντος άρθρου.»·
            
            
               8)Στο άρθρο 38 παράγραφος 1, το δεύτερο εδάφιο αντικαθίσταται από το ακόλουθο κείμενο:
            
            
               «Η πολιτική διαχείρισης κινδύνου περιλαμβάνει διαδικασίες οι οποίες είναι απαραίτητες προκειμένου η εταιρεία διαχείρισης να αξιολογεί την έκθεση του κάθε ΟΣΕΚΑ που διαχειρίζεται στους κινδύνους αγοράς, ρευστότητας, βιωσιμότητας και αντισυμβαλλομένου, καθώς και την έκθεση του ΟΣΕΚΑ σε όλους τους άλλους κινδύνους, συμπεριλαμβανομένων των λειτουργικών κινδύνων, που μπορεί να είναι ουσιαστικοί για κάθε ΟΣΕΚΑ που διαχειρίζεται.».
            
            
               Άρθρο 2
            
            
               Μεταφορά στο εθνικό δίκαιο 
            
            
               1.Τα κράτη μέλη θεσπίζουν και δημοσιεύουν το αργότερο έως την [Υπηρεσία Εκδόσεων: να συμπληρωθεί η ημερομηνία της τελευταίας ημέρας του ενδέκατου μήνα μετά τη δημοσίευση στην Επίσημη Εφημερίδα της Ευρωπαϊκής Ένωσης] τις αναγκαίες νομοθετικές, κανονιστικές και διοικητικές διατάξεις που απαιτούνται για να συμμορφωθούν με την παρούσα οδηγία. Ανακοινώνουν αμέσως στην Επιτροπή το κείμενο των εν λόγω διατάξεων.
            
            
               Εφαρμόζουν τα μέτρα αυτά από [Υπηρεσία Εκδόσεων: να συμπληρωθεί η ημερομηνία της πρώτης ημέρας του δωδέκατου μήνα μετά τη δημοσίευση στην Επίσημη Εφημερίδα της Ευρωπαϊκής Ένωσης].
            
            
               Οι διατάξεις αυτές, όταν θεσπίζονται από τα κράτη μέλη, αναφέρονται στην παρούσα οδηγία ή συνοδεύονται από παρόμοια αναφορά κατά την επίσημη δημοσίευσή τους. Ο τρόπος της αναφοράς αποφασίζεται από τα κράτη μέλη.
            
            
               2.Τα κράτη μέλη κοινοποιούν στην Επιτροπή το κείμενο των ουσιωδών διατάξεων εσωτερικού δικαίου τις οποίες θεσπίζουν στον τομέα που διέπεται από την παρούσα οδηγία.
            
            
               Άρθρο 3
            
            
               Έναρξη ισχύος
            
            
               Η παρούσα οδηγία αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.
            
            
               Άρθρο 4
            
            
               Αποδέκτες
            
            
               Η παρούσα οδηγία απευθύνεται στα κράτη μέλη.
            
            
               Βρυξέλλες, 21.4.2021
            
            
               
                     Για την Επιτροπή
               
            
         
         
            
               
                     Η Πρόεδρος
                     Ursula VON DER LEYEN
               
            
         
         
            
                  
                     (1)
                  
                        Ανακοίνωση της Επιτροπής προς το Ευρωπαϊκό Κοινοβούλιο, το Ευρωπαϊκό Συμβούλιο, το Συμβούλιο, την Ευρωπαϊκή Οικονομική και Κοινωνική Επιτροπή και την Επιτροπή των Περιφερειών: η Ευρωπαϊκή Πράσινη Συμφωνία [COM(2019)640 final]
               
               
                  
                     (2)
                  
                        Ανακοίνωση της Επιτροπής προς το Ευρωπαϊκό Κοινοβούλιο, το Ευρωπαϊκό Συμβούλιο, το Συμβούλιο, την Ευρωπαϊκή Κεντρική Τράπεζα, την Ευρωπαϊκή Οικονομική και Κοινωνική Επιτροπή και την Επιτροπή των Περιφερειών «Σχέδιο Δράσης: Χρηματοδότηση της αειφόρου ανάπτυξης [COM(2018)097 final].
               
               
                  
                     (3)
                  
                        Οδηγία 2010/43/ΕΕ της Επιτροπής, της 1ης Ιουλίου 2010, για την εφαρμογή της οδηγίας 2009/65/ΕΚ του Ευρωπαϊκού Κοινοβουλίου και του Συμβουλίου όσον αφορά τις οργανωτικές απαιτήσεις, τις συγκρούσεις συμφερόντων, την άσκηση επιχειρηματικής δραστηριότητας, τη διαχείριση κινδύνου και το περιεχόμενο της συμφωνίας μεταξύ ενός θεματοφύλακα και μιας εταιρείας διαχείρισης (ΕΕ L 176 της 10.7.2010, σ. 42).
               
               
                  
                     (4)
                  
                        Οδηγία 2009/65/ΕΚ του Ευρωπαϊκού Κοινοβουλίου και του Συμβουλίου, της 13ης Ιουλίου 2009, για τον συντονισμό των νομοθετικών, κανονιστικών και διοικητικών διατάξεων σχετικά με ορισμένους οργανισμούς συλλογικών επενδύσεων σε κινητές αξίες (ΟΣΕΚΑ) (ΕΕ L 302 της 17.11.2009, σ. 32).
               
               
                  
                     (5)
                  
                        Τελική έκθεση — Τεχνικές συμβουλές της ESMA προς την Ευρωπαϊκή Επιτροπή σχετικά με την ενσωμάτωση των κινδύνων βιωσιμότητας και των παραγόντων βιωσιμότητας στην οδηγία για τους ΟΣΕΚΑ και στην οδηγία για τους ΔΟΕΕ (ESMA34-45-688).
               
               
                  
                     (6)
                  
                        Κανονισμός (ΕΕ) 2019/2088 του Ευρωπαϊκού Κοινοβουλίου και του Συμβουλίου, της 27ης Νοεμβρίου 2019, περί γνωστοποιήσεων αειφορίας στον τομέα των χρηματοπιστωτικών υπηρεσιών (ΕΕ L 317 της 9.12.2019, σ. 1).
               
               
                  
                     (7)
                  
                        Κανονισμός (ΕΕ) 2019/2089 του Ευρωπαϊκού Κοινοβουλίου και του Συμβουλίου της 27ης Νοεμβρίου 2019 για την τροποποίηση του κανονισμού (ΕΕ) 2016/1011 σχετικά με τους ενωσιακούς δείκτες αναφοράς για την κλιματική μετάβαση και τους ευθυγραμμισμένους με τη συμφωνία του Παρισιού ενωσιακούς δείκτες αναφοράς καθώς και τις γνωστοποιήσεις σχετικά με την αειφορία για τους ενωσιακούς δείκτες (ΕΕ L 317 της 9.12.2019, σ. 17).
               
               
                  
                     (8)
                  
                        Κανονισμός του Ευρωπαϊκού Κοινοβουλίου και του Συμβουλίου σχετικά με τη θέσπιση πλαισίου για τη διευκόλυνση των βιώσιμων επενδύσεων (δεν έχει ακόμη δημοσιευθεί).
               
               
                  
                     (9)
                  
                        ΕΕ L 302 της 17.11.2009, σ. 32.
               
               
                  
                     (10)
                  
                        Απόφαση (ΕΕ) 2016/1841 του Συμβουλίου, της 5ης Οκτωβρίου 2016, για τη σύναψη, εξ ονόματος της Ευρωπαϊκής Ένωσης, της συμφωνίας του Παρισιού που εγκρίθηκε στο πλαίσιο της σύμβασης-πλαισίου των Ηνωμένων Εθνών για την κλιματική αλλαγή (ΕΕ L 282 της 19.10.2016, σ. 4).
               
               
                  
                     (11)
                  
                        COM(2019) 640 final.
               
               
                  
                     (12)
                  
                        COM(2018) 97 final.
               
               
                  
                     (13)
                  
                        SWD(2018) 264 final.
               
               
                  
                     (14)
                  
                        Οδηγία 2010/43/ΕΕ της Επιτροπής, της 1ης Ιουλίου 2010, για την εφαρμογή της οδηγίας 2009/65/ΕΚ του Ευρωπαϊκού Κοινοβουλίου και του Συμβουλίου όσον αφορά τις οργανωτικές απαιτήσεις, τις συγκρούσεις συμφερόντων, την άσκηση επιχειρηματικής δραστηριότητας, τη διαχείριση κινδύνου και το περιεχόμενο της συμφωνίας μεταξύ ενός θεματοφύλακα και μιας εταιρείας διαχείρισης (ΕΕ L 176 της 10.7.2010, σ. 42).